เร่งประสานโรงงานแปรรูปพริก ช่วยบรรเทาปัญหาราคาพริกตกต่ำ
จากกรณีเกษตรกรปลูกพริกแดงหรือซุปเปอร์ฮอท บ้านรวมไทยพัฒนา อำเภอพบพระ จังหวัดตาก ได้รับความเดือดร้อนราคาผลผลิตตกต่ำ โดยเรียกร้องรัฐบาลเข้ามาช่วยเหลือดูแลเป็นการด่วน นายอุดม ศรีสมทรง รองอธิบดีกรมการค้าภายใน เปิดเผยถึงมาตรการแก้ปัญหาดังกล่าว ว่า ได้ประสานกับโรงงานรับซื้อพริกที่จังหวัดแพร่ และโรงงานซอสพริก จังหวัดนครสวรรค์ เข้ามารับซื้อพริกของเกษตรกรในราคานำตลาด ไม่รับซื้อในราคาที่สูงเกินไป เพราะไม่ต้องการให้มีผลกระทบต่อผู้ประกอบการหรือพ่อค้าในพื้นที่ด้วย โดยราคารับซื้อพริกฮอตแดงและพริกชี้ฟ้าแดง (เด็ดก้าน) ของโรงงานจังหวัดแพร่ อยู่ที่ 30 บาท/กิโลกรัม ส่วนโรงงานจังหวัดนครสวรรค์ รับซื้อพริกชี้ฟ้าแดง อยู่ที่ 19-20 บาท/กิโลกรัม นอกจากนี้ สำนักงานพาณิชย์จังหวัดตาก ได้ออกตรวจสอบผู้ประกอบการที่รับซื้อพริกและผักสดในพื้นที่ เพื่อกำกับดูแลให้มีการรับซื้ออย่างเป็นธรรมด้วยส่วนกรณีการนำเข้าพริกจากประเทศเพื่อนบ้านนั้น เป็นไปตามข้อตกลงทั่วไปว่าด้วยภาษีศุลกากรและการค้า GATT โดยมาตรา 11 ห้ามประเทศสมาชิกใช้มาตรการห้ามหรือจำกัดการนำเข้าสินค้าจากประเทศสมาชิกอื่น เว้นแต่เป็นการใช้มาตรการเพื่อปกป้องชีวิตและสุขอนามัยของมนุษย์ โดยต้องบังคับใช้มาตรการอย่างไม่เลือกปฏิบัติและไม่ใช้เป็นเครื่องมือในกรณีกีดกันทางการค้า ดังนั้น จะต้องพิจารณาเหตุผลความจำเป็นและผลกระทบการค้าชายแดนในภาพรวมด้วยสำหรับสถานการณ์พริกในพื้นที่อำเภอพบพระ จังหวัดตาก ขณะนี้มีผลผลิตออกสู่ตลาดแล้วประมาณร้อยละ 70 หรือ 11,997 ตัน คงเหลืออีก 5,141 ตัน โดยผลผลิตจะเก็บเกี่ยวหมดประมาณเดือนมกราคมถึงกุมภาพันธ์ของทุกปี